明皇九馬圖
作者：劉子翬
朝代：宋

paragraphs: 書生兀兀園不窺，見馬豈辨騮與騅。
開圖九駿立突兀，摸索知是真龍兒。
奔雷蹴踏原野動，曳練慘錯風沙隨。
華纓金絡豈不好，矯首奮迅那容羈。
吾聞取驥如擇士，競愛妥帖驚權奇。
士懷倜儻衆論斥，馬有顦顇羣駑欺。
六閑豢養固恩厚，橫氣摧折常鳴悲。
丹青儻不逢妙手，萬世豈識真龍姿。
因思中原政格鬭，鐵騎倏忽銀山移。
著鞭安得致此物，掩畫四顧徒歔欷。